
Rolleresek viselkedésének vizsgálata videó alapú szoftveres elemzéssel, jelzőlámpás csomópontokban

Kulcsszavak: E-roller;csomópont;szoftveres;viselkedés;sebesség
A jelzőlámpás csomópontok tervezésének és méretezésének alapvető fontosságú eleme a közbenső idők számítása, ami a közlekedők sebességén, valamint az általuk a csomóponti mag területén megtett utak hosszán alapul. A jelenlegi, jelzőlámpás csomópontok tervezését segítő tervezési előírások a gépjárművek, a kerékpárosok és a gyalogosok sebességére vonatkozó empirikus adatokat tartalmaznak. Az elmúlt évtizedben megjelent új, fenntartható városi közlekedési módok, a mikromobilitási eszközök kihívást jelentenek a közlekedési szakma számára, mind az eszközök használatának szabályozása, mind pedig a nekik megfelelő infrastruktúra tervezése terén. A szakirodalom kutatás rámutatott, hogy a mikromobilitási eszközök használatának elemzése terjedőben van, de az eszközök egyre szélesebb körben való használata miatt további kutatásokra van szükség. A dolgozatban azt vizsgáljuk, hogy a leginkább elterjedt mikromobilitási eszköz, a roller miként illeszkedik a jelzőlámpás csomópontok közlekedési képébe. A vizsgálati helyszínek Győrben kerültek kiválasztásra, szem előtt tartva, hogy a helyszínek kialakítása, szabályozása és a forgalom jellege lehetőleg minél inkább hasonló legyen. A rolleresek viselkedését a DataFromSky nevű videó alapú szoftverrel elemeztük: a tanulmány a rolleresek helyét (hol közlekednek: gyalogátkelőn vagy kerékpáros átvezetésen?) és sebességét vizsgálta, valamint azt, hogy a rolleresek milyen interakciókba kerülnek a többi sérülékeny úthasználóval.



